Richard Wood: Boesemvriend beken skuld | Maroela Media
Richard Wood se boesemvriend uit sy kinderjare, Christopher van der Westhuizen (23), het vandeesweek in die Pretoria-Noord-landdroshof skuld beken op aanklag van strafbare manslag in verband met sy vriend se dood twee jaar gelede.
Van der Westhuizen het Maandag saam met Marchant Bredell (32) vir die soveelste keer in die hof verskyn. Die regter het egter beslis dat Bredell voorlopig vrygespreek word van die moord aangesien hy nie aandadig vir die destydse aanranding gehou kan word nie. Die aanklag teen Van der Westhuizen is ook van moord na strafbare manslag gewysig.
Maroela Media het vroeër berig die 26-jarige Wood is op 5 November 2017 op die sypaadjie buite 'n kuierplek in Pretoria opgemerk waar hy erg beseer gelaat is. Hy is na bewering tydens 'n rusie erg deur sy vriende aangerand en vir dood agtergelaat.
Wood is 'n week later, op 13 November, in die hospitaal dood nadat hy 'n breinoperasie ondergaan het in 'n poging om sy lewe te red. Die verhoor het sedertdien gesloer ná herhaaldelike uitstel.
Maryna Wood, Richard se ma, vertel Van der Westhuizen het in die hof erken dat hy Wood wel daardie nag met die vuis geslaan het, wat eindelik tot sy dood gelei het. Wood het ná die hou geval en sy kop gestamp. Van der Westhuizen het voorheen ontken dat hy aan sy vriend geslaan het.
Hy het ook erken dat hy destyds vir Wood se ma gejok het toe hy gesê het hy weet nie waar Wood is nie, nadat hy hom in 'n bedenklike toestand by die kuierplek agtergelaat het. Die twee het voor die voorval saam gewoon.
Vonnisoplegging sal nou op 6 Februarie plaasvind.
"Môre is dit twee jaar sedert Richard se dood. Ek dink dis tyd dat ons afsluit. Ons sal berus met dít wat die hof besluit. Dit sal 'n tydjie neem, maar tyd sal genees en ons is bly dit kom nou tot 'n einde," het Wood se ma gesê.
Diegene wat met die swaard slaan sal ook met die Swaard geslaan word…op `n tyd wat jy dit die minste sou wou verwag.
Wat jy aan `n ander doen, sal 7 voudig terugkeer na jou, deur die Hand van die Oppergesag van Lewe…ten goede of ten slegte…Sela
Tragies dat dit twee jaar vat om na vore te kom. Ek kan net sê "sterkte" aan sy ouers. Geregtigheid sal seëvier.